Il-Ministru fl-Uffiċċju tal-Prim Ministru Carmelo Abela qal li l-Gvern se jiddiskuti mal-imsieħba soċjali dwar il-possibbiltà ta’ emendi fil-Liġijiet dwar l-Impjiegi ta’ Malta biex jabbozza qafas leġislattiv li jaħseb għall-ħtiġijiet tal-impjiegi tal-lum u ta’ għada. Dan il-Ministru Abela qalu waqt webinar li sar flimkien mad-Direttur Ġenerali tad-Dipartiment tar-Relazzjonijiet Industrijali u l-Impjiegi Diane Vella Muscat. Waqt il-webinar ġew diskussi l-kundizzjonijiet tax-xogħol u r-regolamenti waqt l-imxija tal-COVID-19. Il-Ministru Carmelo Abela appella lil kull min iħaddem biex iżommu linja ta’ komunikazzjoni miftuħa mal-impjegati tagħhom f’kull ħin, sabiex jgħinhom jifhmu aħjar is-sitwazzjoni, itaffu l-biżgħat, u jsibu soluzzjonijiet alternattivi fejn meħtieġ. Filwaqt li nnota li, “l-biża’” mhix raġuni legalment valida sabiex dawk l-impjegati f’postijiet tax-xogħol li qed jerġgħu jinfetħu ma jmorrux għax-xogħol, huwa enfasizza li min iħaddem huwa obbligat li jipprovdi l-prekawzjonijiet kollha meħtieġa għas-saħħa u s-sigurtà fuq il-post tax-xogħol. Mistoqsi jekk is-suppliment tal-paga hux se jibqa’ fil-każ ta’ dawk in-negozji li qed jitħallew ikomplu l-operat tagħhom mill-Gvern, huwa kkonferma li għalissa l-Gvern se jkompli jipprovdi għajnuna finanzjarja u li r-reviżjoni se sseħħ aktar tard. Il-Ministru Abela appella lil dawk kollha li jħaddmu biex jagħmlu sforz u jagħtu l-minimu tal-€400 miżjuda mat-€800 li qed jagħti l-Gvern (ibbażati fuq salarju ta’ €1,200), kif miftiehem bejn l-imsieħba soċjali. “Jekk tagħmlu dan l-isforz, dan mhux biss ikun apprezzat mill-Gvern iżda wkoll mill-impjegati tiegħek”, qal il-Ministru, filwaqt li enfasizza li l-għan ta’ kulħadd għandu jkun dak li jitħarsu l-impjiegi. Huwa qal ukoll li l-ministeru tiegħu qed jiddiskuti l-possibbiltà ta’ servizzi ġodda li d-Dipartiment jista’ jipprovdi f’inizjattiva biex ikun aktar proattiv u jgħin lin-negozji jkunu konformi mal-qafas leġislattiv. Min-naħa tagħha, is-sinjura Vella Muscat ikkummentat li waħda mill-miżuri flessibbli li qed jintużaw bħalissa hija l-banking tas-sigħat (banking of hours), li għalihom min iħaddem qiegħed jingħata permess bil-quddiem. Kull permess mogħti mir-Regolatur għat-tnaqqis temporanju fil-kundizzjonijiet tax-xogħol, għandu jkun ta’ erba’ ġimgħat u wara dan il-perjodu għandha tintalab ir-reviżjoni tiegħu. Dan ma japplikax għas-sigħat bankarji (banking of hours). Hija appellat lil min iħaddem biex juża il-Helpline 1576, fejn spetturi mħarrġa jkunu jistgħu jgħinu u jmexxu lil min iħaddem matul il-proċess kollu. Hija assigurat lil min iħaddem li l-DIER qed jagħmel l-almu tiegħu biex iwieġeb għall-mistoqsijiet li jirċievu fi żmien sebat ijiem.